
     Innledning
    
   

   
    Kvart menneske er ei øy, som kjent. Så det må bruer til. Uendeleg mange slags bruer.
   

   
    Naturleg nok har vi lært den bygningskunsten grundig.
   

   
    Det finst finare bruer enn ord over til andre, men berre i den rette, sjeldne stund.
   

   
    Den lydlause stund når alt står stille for ikkje å gå i stykke, medan den minste rørsle er ei gåve på same tid – då er ord ubrukelege.
   

   
    Eller når ein fingertupp langs ein arm er som springande bruer av gull.
   

   
    Likevel: tusen gonger oftare er ordet bru. Eit under av ei bru.
   

   
    Tarjei Vesaas
   

   
    
    
    Broer og speil
   

   
    Fortellinger i barnehagen i et samfunnsvitenskapelig og religionsfaglig perspektiv
   

   
    En bro er et byggverk som spenner over noe som skiller mennesker fra å møte hverandre. Det samme kan en fortelling gjøre. Forbindelser knyttes mellom ulike tidsaldre, land, kulturer, tanker, forståelser, verdier og livssyn. Fortellinger om ulike menneskers liv kan gi oss innsikt i hvordan andre opplever og forstår livets mange aspekter. En viktig etisk kompetanse i et flerkulturelt samfunn er å kunne se ting fra andres ståsted. Brobyggende fortellinger hjelper oss med det.
   

   
    Et speil er en glassflate med reflekterende stoff på baksiden, der vi kan se oss selv slik andre gjør det – utenfra. Speilet er altså også et hjelpemiddel til å kunne se ting fra andres ståsted, her rent bokstavelig. På samme måte som for «bro» er vi ved «speil» også ute etter den mer overførte betydningen: Hvordan oppfatter andre meg? Kan jeg gjennom dette bli mer kjent med meg selv? Slik et fysisk speil reflekterer lyset, vil en fortelling brukt som speil kunne få oss til å reflektere over oss selv, med tanke på både identitet, handlingsmåter, mestring og livsforståelse. En god fortelling er gjerne en som leseren eller tilhøreren kjenner seg igjen i, enten det gjelder aktørene i fortellingen eller handlingen.
   

   
    Fortelling er noe alle fagene i lærerutdanningen kan bruke. Denne boka ble til og ble skrevet fordi noen av lærerne på fagseksjonene for
    
     samfunnsfag
    
    og
    
     religion
    
    ,
    
     livssyn
    
    og
    
     etikk
    
    snakket sammen om behovet for en lærebok om fortelling på disse fagenes premisser. Dermed ble det et tverrfaglig prosjekt som viste seg å fungere som broer og speil også oss imellom. Boka er skrevet med tanke på barnehagelærerutdanningen, men vil være nyttig for alle som er interessert i fortellinger, og ønsker refleksjon rundt fortellinger.
   

   
    Fortellingen
   

   
    Fortelling er en eldgammel formidlingsform, eldre enn skriftspråket. Noen fortalte, andre lyttet og la seg fortellingen på minnet, hørte kanskje den samme fortellingen på nytt slik at minnet ble forsterket, og fortalte så fortellingen videre. Hvordan muntlig fortellertradisjon artet seg, er vanskelig å vite sikkert. Vi kan lete i sporene fortellingene har satt i materielle og skriftlige kilder. Ut fra dem kan vi anta at i muntlige overleveringer av fortellinger endret innholdet seg lite, selv om de ble gjenfortalt mange ganger, hvis man ikke bevisst gikk inn for å endre innholdet. Det kunne skje blant annet for å tilpasse fortellingen til en ny sammenheng. Derfor finnes det i mange fortellinger en felles tematisk kjerne, selv om fortellingen har tatt farge av kulturen den har utviklet seg innenfor.
   

   
    En fortelling er alltid en fortolkning av noe som er opplevd eller tenkt ut. Vi kan derfor ikke uten videre si om en fortelling dreier seg om noe som har skjedd i virkeligheten, eller om det er fantasi og diktverk eller en kombinasjon av fakta og fiksjon.
   

   
    Muntlig overføring av fortellinger opphørte ikke selv om skriftspråket ble utviklet. Da Asbjørnsen og Moe på 1840-tallet samlet norske folkeeventyr ved å gå rundt i bygdene og skrive ned de muntlige fortellingene de hørte, var de fleste skriveføre i Norge. Muntlig og skriftlig formidling av fortellinger lever fortsatt side om side. Muntlig kommunikasjon mellom mennesker består fortsatt i hovedsak av store og små selvopplevde fortellinger.
   

   
    Hensikten med fortelling kan være å opplyse, informere, underholde, påvirke, lære opp, men også forføre og villede. Fortelling kan derfor brukes til både godt og ondt, til å samle og forvirre, til å bygge opp og bryte ned. Denne boka dreier seg om flere typer fortellinger, også slike som ikke kan kalles fakta uten at de tar for seg et problem – nemlig diktverk og fiksjoner som likevel har til hensikt å formidle en type sannhet som ligger på et annet plan enn referater. For sannhet er ikke bare det som kan dokumenteres, som naturvitenskap eller juss. Begrepet
    
     sannhet
    
    heter på gresk
    
     a-letheia
    
    , som betyr å av-dekke, å trekke et slør til siden, slik at vi får innsikt i noe. Og innsikt er mer enn å se noe med øyet, som fakta, kanskje er det nettopp å innse noe som tørre fakta ikke uten videre viser.
   

   
    Fortelling i barnehagens arbeid
   

   
    Denne boka ser på noen aspekter ved bruk av fortelling i barnehagen. At fortellinger skal brukes i barnehagen, er fastsatt i mange av styringsdokumentene for norske barnehager, nemlig barnehageloven (2019), Rammeplan for barnehagens innhold og oppgaver (Kunnskapsdepartementet, 2017) og de nasjonale retningslinjene for barnehagelærerutdanning (UHR-Lærerutdanning, 2018). I barnehageloven (§ 2 fjerde ledd) står det at barnehagen «skal formidle verdier og kultur». Verdier og kultur er nettopp slikt som fortellinger har formidlet antagelig i tusener av år. Rammeplanen sier at barna selv skal skape noe ut fra fortellinger, og reflektere over ting for å utvikle sin egen identitet.
   

   
    Både verdier og kulturformidling kommer tydelig til uttrykk i kapittel 9 i rammeplanen. Under fagområdet «Kommunikasjon, språk og tekst» står det at barna skal møte «litteratur og tekster fra samtid og fortid» og «erfare ulike formidlingsmåter av tekster og fortellinger» som skal være en «kilde til opplevelser, kunnskap, refleksjon […]» (Kunnskapsdepartementet, 2017, s. 48). Det skal også være «et mangfold av eventyr, fortellinger, sagn og uttrykksformer» (s. 48). Under fagområdet «Etikk, religion og filosofi» løftes fortellingen fram som mer enn et verktøy, ved at barna skal «få kjennskap til fortellinger, tradisjoner, verdier […]» og få «erfaringer med at kulturelle uttrykk har egenverdi» (s. 54–55), som igjen skal bidra til at barna «utforsker og undrer seg over eksistensielle, etiske og filosofiske spørsmål» (s. 55). Under fagområdet «Nærmiljø og samfunn» løftes både kulturelt mangfold, nærmiljøet og lokale tradisjoner fram. Fortellinger er en vanlig måte å gi barna tilgang til alt dette. Spesifikt nevnes det også at barna skal bli «kjent med samisk kultur og levesett» (s. 57).
   

   
    I retningslinjene for barnehagelærerutdanningen er det meste av dette også berørt under det kunnskapsområdet som våre fag er tungt inne i, nemlig kunnskapsområdet «Samfunn, religion, livssyn og etikk (SRLE)». Der står det at de ferdigutdannede barnehagelærere skal kunne formidle «fortellinger fra ulike kulturer og religioner» og «gi barn opplevelser knyttet til tradisjoner og læringsmuligheter i lokalsamfunnet» (UHR-Lærerutdanning, 2018, s. 13).
   

   
    Om kapitlene i boka
   

   
    Denne boka er skrevet av ansatte ved Dronning Mauds Minne Høgskole for barnehagelærerutdanning som underviser i kunnskapsområdet SRLE. Vi søker å gi studenter og barnehagepersonale kunnskaper om fortelling i barnehagen som en teoretisk basis for å kunne oppfylle ferdighetskravet om å kunne formidle fortellinger og bruke lokalsamfunnet for å gi barna opplevelser og læring. Forfatterne har ulik fagbakgrunn og ulike interessefelt, og vil slik sett gi leserne varierte innspill for å kunne forstå hva fortellinger er, og hvordan de kan brukes i en barnehagesammenheng for å styrke et SRLE-perspektiv.
   

   
    Kapitlet «Fortelling og fellesskap» er skrevet av Gjertrud Stordal og Marianne Schram. Det handler om hvordan fortellinger kan være en kilde til utvikling av interkulturell kompetanse blant de ansatte i barnehagen. Fortellinger kan bidra til å gi personalet bevissthet om egne kulturelle forutsetninger, evne til å sette seg inn i andres virkeligheter, mulighet til å skape nye, felles virkelighetsforståelser, og dyp kunnskap om og forståelse for betydningen av kultur.
   

   
    Kapitlet «Barns nærmiljø mellom store og små fortellinger» er skrevet av Gjertrud Stordal. Det handler om barns stedsfortellinger, og hvorfor kunnskap om slike fortellinger kan og bør ligge til grunn for barnehagens arbeid med nærmiljøet. De mange ulike fortellingene som barn og ansatte skaper i relasjon til ulike steder i nærmiljøet, bereder grunnen for større mangfold og variasjon i barnehagens arbeid med og bruk av nærmiljøet.
   

   
    Kapitlet «Historie som fortelling» er skrevet av Arnt Nordli. Det handler om hvordan et narrativ som ramme kan inngå som en del av den fagdidaktiske verktøykassen når barnehagelæreren skal forsøke å omsette rammeplanen til praksis. Det dreier seg om å gi barna forståelse av at samfunnet er i endring, og at de inngår i en historisk, nåtidig og framtidig sammenheng.
   

   
    I kapitlet «’Men enn om æ si no’ gæli da?’ Om tekster med religiøs og kulturell tilknytning i barnehagen» forsøker Marit Halset Svare å gi den framtidige barnehagelæreren et trygt faglig grunnlag til å ta opp tekster hentet fra religioner. Hva er en hellig tekst, hvordan har slike tekster vært overlevert gjennom århundrene, hvordan kan de tilrettelegges for barn, og hva bør barnehagelæreren være oppmerksom på når han eller hun skal velge tilrettelagte tekster?
   

   
    Kapitlet «Speilbilder for livet» er skrevet av Sølvi Ann Fætten. Hun spør hvordan mytiske fortellinger kan bidra til barns meningsdanning. Med utgangspunkt i teorier om myter tar hun for seg noen konkrete fortellinger fra religiøse tradisjoner med grunntema som motsetninger, nestekjærlighet og heltereise. Hun ser på hvordan disse fortellingene kan brukes sammen med barn, og gi barna kulturell kapital og speile deres indre virkelighet.
   

   
    Kapitlet «Samisk og universell?» er også skrevet av Sølvi Ann Fætten. Det tar utgangspunkt i en tenkt situasjon der en barnehagelærer blir utfordret til å støtte et samisk barns identitetsdanning. Barnehagelæreren må da forholde seg til fortellinger om hva samisk identitet og kultur innebærer. Fætten tar så for seg tre samiske fortellinger, og drøfter hvordan de kan formidle samisk kultur og samtidig inneholde universelle tema som også andre barn kan speile seg i.
   

   
    Kapitlet «Narrativ etikk» er skrevet av Svein Sando. Han gir en kort introduksjon til fagfeltet narrativ etikk, som dreier seg om etiske aspekter ved fortellinger og bruken av slike fortellinger. Sando ser på hvordan etikk kan formidles gjennom fortellinger, og drøfter en av de mest kjente etiske fortellingene i den vestlige kulturen, «Den barmhjertige samaritanen». Han viser at denne fortellingen vil stimulere til refleksjon over hva som er rett og godt – «Hva synes du?» En slik oppfordring til etisk refleksjon drøfter han videre ved hjelp av teori fra Aristoteles (ca. 310 f.Kr.), Nicolaus Cusanus (1463) og brødrene Dreyfus (1986).
   

   
    Kapitlet «‘De tre bukkene Bruse’ i tre varianter» er også skrevet av Svein Sando. Ved hjelp av en modell for narrativ etikk av den amerikanske narratologen James Phelan ser Sando på de etiske aspektene i folkeeventyret om de tre bukkene Bruse. Både Asbjørnsen og Moes folkeeventyr og to moderne varianter av Rørvik og Moursund blir drøftet. Phelans modell utvider det man tradisjonelt tenker på med etikk i en fortelling, ved hjelp av fire vinklinger på etikk og fortelling:
    
     1
    
    aktørene i fortellingen,
    
     2
    
    det å fortelle en fortelling,
    
     3
    
    det å spre en fortelling, og
    
     4
    
    det å høre en fortelling.
   

   
    Svein Sando har vært redaktør for dette bokprosjektet.

